ไฟแนนซ์ทูเดย์
สงครามเงินฝากที่ระอุมาตั้งแต่ต้นปี แบงก์พาณิชย์ออกแคมเปญเงินฝากพิเศษไล่เงินฝากเข้าพอร์ต
19 ส.ค. 2554

สงครามเงินฝากที่ระอุมาตั้งแต่ต้นปี แบงก์พาณิชย์ออกแคมเปญเงินฝากพิเศษไล่เงินฝากเข้าพอร์ต
โดย..ช.ชดา 
เพราะขึ้นก่อนได้เปรียบ หากเก็งว่าในดอกเบี้ยจะเป็นขาขึ้น ขึ้นก่อนก็ล็อกต้นทุนได้ต่ำกว่า จนทำให้แบงก์รัฐอย่างออมสินต้องโดดลงมาเล่นด้วย
ที่ทำให้ต้องขึ้นดอกเบี้ยกันระห่ำ วงในตลาดเงินบอกว่า ส่วนหนึ่งเป็นผลมาจากนโยบายของแบงก์ชาติ ที่ให้ธนาคารขนาดเล็กทำแผนฉุกเฉิน หากเงินฝากไหลออกไปหาที่ให้ผลตอบแทนดีกว่า ทำให้แบงก์เล็กเร่งทำแผนและขึ้นดอกเบี้ยเงินฝากสูงดูดเงินไม่ให้ย้ายแบงก์ไปก่อน ส่งผลให้ดอกเบี้ยขึ้นกันยกแผง
แต่แบงก์ก็ยังอ้ำอึ้งเมื่อถามว่า ที่แบงก์ชาติเขาว่าก็คือ ขึ้นดอกเบี้ยเงินกู้มากกว่าดอกเบี้ยเงินฝาก ทำให้ดอกเบี้ยห่างมาก นายแบงก์ทั้งหลายก็ชี้แจงพัลวันว่าเป็นเพราะไปแข่งขึ้นดอกเบี้ยเงินฝากพิเศษกัน ก็เลยทำให้ต้นทุนสูง ส่วนต่างไม่ได้เยอะอย่างที่แบงก์ชาติว่าซะหน่อย
ข้อยุติเรื่องนี้ก็คงต้องเอาอัตราส่วนต่างกำไรจากดอกเบี้ยมาโชว์ ก็จะเห็นกันจะจะว่าเพิ่มขึ้นหรือลดลง หากเพิ่มขึ้นแบงก์คงต้องไปคิดใหม่ว่ามันเกินไปหรือเปล่า 
ธนาคารกรุงศรีอยุธยา จัดแคมเปญวันแม่แห่งชาติ 12 ส.ค.นี้ ด้วยโครงการ “กรุงศรี เนรมิตฝันวันแม่” เปิดโอกาสให้ลูกค้าธนาคารได้แสดงออกถึงความรักที่มีต่อแม่ ด้วยการเขียนคำบรรยายความฝันที่ต้องการมอบให้แม่ โดยแบงก์พร้อมจะเนรมิต 10 ความฝันที่โดนใจคณะกรรมการมากที่สุด ด้วยมูลค่าตามจริงสูงสุดฝันละ 1 แสนบาท รวมมูลค่า 1 ล้านบาท กันเลยทีเดียว
กรณ์ จาติกวณิช รักษาการ รมว.คลัง ควงมาดาม วรากร ไปเยี่ยมลูกชายที่ศึกษาอยู่ที่อังกฤษ ทิ้งความวุ่นวายไว้ข้างหลัง แต่ทีมงานเก็บข้าวพร้อมย้ายออกเรียบร้อยแล้ว แถมมีชื่อโผล่เป็นแคนดิเดตหัวหน้าพรรคประชาธิปัตย์ด้วย
ส่วนตัวเก็ง รมว.คลัง สุชาติ ธาดาธำรงเวช ก็ขยันพูดเป็นข่าวได้ทุกวี่วัน ในขณะที่ว่าที่นายกฯ ไม่พูดเรื่องนโยบายเศรษฐกิจสักแอะ ปัญหาคือ ทีมเศรษฐกิจเพื่อไทยขยันพูดกันทุกคน ทำให้คนฟังแล้วงงไม่รู้จะเชื่อใครดี และไม่รู้อะไรทำได้ อะไรจริง อะไรโม้